和劉貢甫燕集之作
作者：王安石
朝代：宋

paragraphs: 馮侯天馬壯不羈，韓侯白鷺下清池。
劉侯羽翰秋欲擊，吳侯葩萼春爭披。
沈侯玉雪照人潔，蕭灑已見江湖姿。
唯予貌醜駭公等，自鏡亦正如蒙倛。
忘形論交喜有得，杯酒邂逅今良時。
心親不復異新舊，便脫巾屨相諧嬉。
空堂無塵小雨定，濃綠翳水浮秋曦。
高談四坐掃炎熱，木末更送凉風吹。
此歡不盡忽分散，明月照屋空參差。
平明餘清在心耳，洗我重得劉侯詩。
劉侯未見聞已熟，吾友稱誦多文辭。
才高意大方用世，自有豪俊相攀追。
咨予後會恐不數，魂夢久向東南馳。
何時扁舟却顧我，還欲迎子遊山陂。